Diari Oficial de la Generalitat Valenciana


Sumari del DOGV 4700, del 26-02-2004 (2004/1306)

RESOLUCIÓ de 23 de gener de 2004, de la directora general de Justícia, per la qual es disposa l'obertura del període d'informació pública sobre la creació del Col·legi Professional d'Higienistes Dentals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4700

Data del DOGV
:   26-02-2004

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2004/1306


Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 23 de gener de 2004, de la directora general de Justícia, per la qual es disposa l'obertura del període d'informació pública sobre la creació del Col·legi Professional d'Higienistes Dentals de la Comunitat Valenciana. [2004/M1306]
  
La Constitució Espanyola, en l'article 149.1.18, reserva a l'estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica en esta matèria, dictada per l'estat, està recollida en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret Llei 5/1996, de 7 de juny, la Llei 7/1997, i el Reial Decret 6/2000, de 23 de juny.
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, conferix a la Generalitat Valenciana competència exclusiva en matèria de col·legis professionals i exercici de professions titulades, sense perjudici del que disposen els articles 36 i 139 de la Constitució.
  
En ús d'estes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article 7 de la qual es disposa que la creació de col·legis professionals, amb àmbit d'actuació a la Comunitat Valenciana, sense perjudici de l'àmbit territorial dels ja existents, es farà mitjançant llei de la Generalitat, prèvia audiència dels col·legis professionals existents que puguen estar afectats.
  
Per la seua banda, l'article 3 del Decret 4/2002, de 8 de gener, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, establix que són professions col·legiades aquelles en què, per concórrer raons d'interés públic, justifiquen la creació d'un col·legi professional que limite l'exercici lliure de la professió i, en particular, les que requerixen per al seu exercici estar en possessió d'estudis universitaris que habiliten per a l'exercici d'una concreta professió, ratificats per l'oportú títol, certificat, diploma o llicència. També podran ser professions col·legiades aquelles l'activitat professional de les quals haja sigut sotmesa pel legislador a intervenció administrativa i gaudixen de reserva respecte de l'exercici de determinades activitats, i es requerirà una capacitació oficial o titulació administrativa expressa per a ser exercides.
  
L'Associació d'Higienistes Bucodentals de la Comunitat Valenciana, mitjançant acord de l'Assemblea General de 10 de maig de 2003, va acordar iniciar els tràmits oportuns per a la creació del Col·legi Professional d'Higienistes Dentals de la Comunitat Valenciana, i en este sentit, el 9 de desembre de 2003 es va formalitzar, davant dels òrgans competents de la Generalitat Valenciana, la corresponent sol·licitud de creació de dit col·legi com a corporació de dret públic, amb personalitat jurídica pròpia i plena capacitat per al compliment dels seus fins, el seu àmbit territorial és la Comunitat Valenciana.
  
La creació del Col·legi Professional d'Higienistes Dentals de la Comunitat Valenciana, des del punt de vista de l'interés públic, té com a objectiu la salvaguarda de la prevenció i protecció dental dels ciutadans. Dins de l'activitat odontològica, la professió d'higienista dental, com a tal professió legalment reconeguda, es va crear per Llei 10/1986, de 17 de març, sobre odontòlegs i altres professionals relacionats amb la salut dental, desenvolupada pel Reial Decret 1594/1994, de 15 de juliol. Els higienistes dentals estaven definits en dita Llei com aquells professionals que, amb el corresponent títol de formació professional de segon grau, tenen atribuïdes funcions de recollida de dades, realització d'exàmens sanitaris i el consell de mesures higièniques i preventives, tot això dins del camp de la promoció de la salut i l'educació sanitària bucodental, i poden també col·laborar en estudis epidemiològics i com a ajudants i col·laboradors de metges i odontòlegs.
  
Més recentment, el caràcter de professió titulada ha quedat referendat per la Llei 44/2003, de 21 de novembre, d'Ordenació de les Professions Sanitàries, en incloure-la en l'article 2 dins de les professions sanitàries titulades. El títol oficial de tècnic superior en Higiene Bucodental està regulat pel Reial Decret 537/1995, de 7 d'abril, pel qual s'establix el referit títol, i pel Reial Decret 549/1995, de 7 d'abril, que va determinar el currículum formatiu corresponent a este.
  
Finalment, de la documentació presentada es desprén que l'àmbit territorial del col·legi a crear és el de la Comunitat Valenciana, i que podrien formar part de dit col·legi aquells que estigueren en possessió del títol de formació professional de tècnic superior en higiene dental, o tècnic especialista en higiene dental, o títol de formació professional de segon grau d'higienista dental, així com aquells professionals que hagen obtingut a la Comunitat Valenciana l'habilitació professional per a l'exercici de dita professió, tot això dins de l'observança del que disposa la Llei 10/1986, de 17 de març, sobre odontòlegs i altres professions relacionades amb la salut dental, i el Reial Decret 1594/1994, de 15 de juliol.
  
Per tot el que s'ha exposat, en ús de les competències atribuïdes pel Decret 113/2003, de l'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, i en compliment del que preveu l'article 10.2 del Decret 4/2002, de 8 de gener, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, resolc:
  
Primer
  
Sotmetre a informació pública, per un termini de 30 dies, la petició de creació del Col·legi Professional d'Higienistes Dentals de la Comunitat Valenciana, per tal que els titulars de drets o interessos legítims, individuals o col·lectius, afectats per la creació del citat col·legi, formulen les al·legacions que estimen pertinents.
  
Segon
  
Les al·legacions, a què es fa referència en l'apartat anterior, es presentaran al Registre General d'esta Conselleria, siti al carrer de l'Historiador Chabàs, número 2, València 46293, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 23 de gener de 2004.- La directora general de Justícia: Patricia Montagud Alario.